google/wiki40b huggingface dataset:
אנתוני ואנדן בורה

קריירת מועדונים

ואנדן בורה התחיל את הקריירה שלו במחלקת הנוער של אנדרלכט, וערך את הופעת הבכורה בקבוצה הבוגרת של המועדון כשהוא בן 16 וחצי בלבד. ואנדן בורה חתם באותו החודש על חוזה עד לשנת 2007. ב-21 בספטמבר 2005 הוא הבקיע את שערו הראשון בקריירה, בניצחון 1-5 נגד רואסלארה. מאחר שהציג יכולת טובה מספר מועדונים באירופה הביעו עניין בשחקן, אך בסופו של דבר בעונת 2005/2006 הוא האריך את חוזהו עם אנדרלכט עד 2010.
ב-8 במרץ 2007 סוכמה העברתו של השחקן לפיורנטינה האיטלקית עבור 3.5 מיליון אירו ל-4 שנים, וב-1 ביוני 2007 עבר לפיורנטינה. ואנדן בורה ערך את הופעת הבכורה שלו בסרייה א' ב-7 באוקטובר 2007 נגד יובנטוס. ב-19 בינואר הושאל ואנדן בורה לגנואה, כחלק מעסקת העברתו של פאפא וואיגו שעשה את המעבר ההפוך. ב-8 במרץ 2008 ערך את הופעת הבכורה שלו כמחליף בהפסד 2-0 ליובנטוס. לאחר ששיחק בגנואה, התעקש להישאר בקבוצה וביוני 2008 הודיע המועדון שרכש את מלוא הזכויות של השחקן. בעונה המלאה הראשונה שלו בגנואה, ואנדן בורה ערך 25 הופעות.
ב-13 באוגוסט 2009 הושאל ואנדן בורה לפורטסמות' האנגלית עד לסיום העונה. הוא ערך את הופעת הבכורה שלו ב-19 באוגוסט 2009 נגד ברמינגהאם סיטי. ב-22 בספטמבר 2009 הבקיע את השער הראשון שלו במועדון, בניצחון 1-3 נגד קרלייל יונייטד במסגרת גביע הפוטבול ליג. ב-6 בפברואר 2010 הבקיע שער עצמי בהפסד 5-0 נגד מנצ'סטר יונייטד. ואנדן בורה לא הצליח לעזור למועדון שבסיום העונה ירד לליגת המשנה ולאחר מכן עזב את המועדון.
בקיץ 2010 חזר ואנדן בורה לבלגיה כאשר חתם בגנק תמורת 350,000 אירו. למרות זאת ההסכם יצא לפועל רק בינואר 2011. ב-22 בינואר 2011 ערך את הופעת הבכורה שלו במועדון, בניצחון 2-3 נגד קורטרייק, כאשר נכנס כמחליף בדקה ה-78. בסיום העונה זכה עם המועדון באליפות. עונה לאחר מכן עזר לקבוצה לעלות לשלב הבתים של ליגת האלופות, ובסיום העונה עזב את המועדון לאחר סיום חוזהו.
בשנת 2013 חזר ואנדן בורה לאנדרלכט, כאשר חתם עד לסיום העונה. ב-16 במרץ 2013 ערך את הופעת הבכורה המחודשת שלו בתיקו 1-1 נגד גנט. ב-9 ביולי 2016 הושאל למונפלייה.
ב-10 בינואר 2017 הודיע ואנדן בורה על פרישה ממשחק פעיל בגיל 29. ב-2 במרץ 2017 הודיע על חזרה לכדורגל וחתם במזמבה מהרפובליקה הדמוקרטית של קונגו.

קריירה בינלאומית

ואנדן בורה, אשר מחזיק באזרחות קונגולזית ובלגית, בחר לשחק בנבחרת בלגיה. ב-28 באפריל 2004 ערך את הופעת הבכורה שלו בנבחרת, בהפסד 3-2 נגד טורקיה. ב-4 ביוני 2005 פתח לראשונה בהרכב הנבחרת, בתיקו 0-0 נגד סרביה ומונטנגרו. ואנדן בורה השתתף עם הנבחרת הצעירה באליפות אירופה עד גיל 21 בשנת 2007 ובאולימפיאדת בייג'ינג בשנת 2008. בשנת 2011 הודיע על פרישה מהנבחרת, אך חזר מהפרישה לאחר שנתיים מחוץ לזירה הבינלאומית ועזר לנבחרת להעפיל למונדיאל 2014.
עובד אפרת

ביוגרפיה

אפרת נולד בתל אביב והחל את דרכו המוזיקלית בנגינה על גיטרה בהיותו ילד. לאחר שירותו הצבאי בשייטת 13, הצטרף ללהקת הקליק כנגן גיטרה בס. במהלך עבודתו בלהקה, התפרסם תחת הכינוי "אובי פפר". במהלך שנות השמונים ניגן אפרת בהרכבים שונים ועם אמנים רבים, בהם אהוד בנאי, סי היימן וגבי שושן.
לקראת סוף שנות השמונים, התגלה כשרונו כמלחין, בעבודתו עם הזמרת ליליה, לה הלחין, עיבד והפיק מוזיקלית את אלבומה הראשון. החל משנת 1989 פרץ אפרת בפעילות מוזיקלית ענפה, הפיק וניגן בתקליטו של אהוד בנאי - "קרוב", הלחין עבור סי היימן, הפיק מוזיקלית את אלבומה של להקת נוער שוליים, "ציירי לך שפם" והלחין לה מספר שירים. אפרת אף הפיק עבור סיון שביט, יעל לוי וחוה אלברשטיין וכמו כן עיבד עבורה.
במהלך שנות ה-90 המשיך להפיק ולעבד עבור אומנים רבים, עם חלקם עבד בעבר וחלקם חדשים כגון גידי גוב, דפנה דקל, אדם, טל פרידמן, דני בסן ונורית גלרון, ניגן בלהקתו של רמי קלינשטיין "המועצה", עיבד והפיק עבור להקת גן חיות ורפי פרסקי.
ב-1992 כתב את המוזיקה לסרט "ללקק ת'תות" בהשתתפות אורי בנאי.
בהמשך דרכו, הלחין, ניגן, עיבד והפיק אפרת עבור אמנים רבים נוספים, בהם ריטה, אתי אנקרי, יהודית רביץ, ורד קלפטר, זקני צפת ודני סנדרסון.
במהלך עבודתו המוזיקלית הפיק ועיבד, בנוסף, עבור מספר מופעי פסטיגל, כמו כן השתתף בהפקה המוזיקלית של מספר סרטים והלחין עשרות נוספים. רבים מלחניו זכו לפופולריות רבה, כגון "אמסטרדם", "אינך מבקש דבר", "בדיוק כמו אז", "הרווח בין הגבר לחולצה", "נאחז באויר" ועוד.
רומח הדרקון - דרקונים של דמדומי הסתיו

תקציר העלילה

שישה חברים הרפתקנים, בהם גמד, אדם חצי-אלף חצי-אנושי, לוחם, מכשף, אביר וקנדר – נדדו בנפרד במשך שנים רבות על מנת למצוא את האלים האמיתיים של היקום. כעת, חמש שנים מאוחר יותר, הם מתאחדים בשל השמועות הגוברת בדבר מלחמה קרבה והתגברות כוחות הרוע.
ההוכחה לקיומם של האלים מגיעה בדמותה של נסיכה ברברית בעלת מטה קסמים. בהנהגתה יילחמו החבורה בצבא דרקונים אשר פולש לארצם.

הפקה

לדברי אחת ממפיקי הסרט, סינדי רייס, הסרט משלב אנימציה מסורתית ואנימציית מחשב תלת-ממדית. האנימציה פותחה על ידי סטודיו האנימציה ההודי "Toonz Animation". ב-22 באוקטובר 2007 יצא לראשונה הקדימון לסרט.
הוריקן איירין

ההיערכות לסופה ונזקיה

370 אלף תושבים בעיר ניו יורק נדרשו לפנות את בתיהם. נפתחו 100 מקלטים היכולים לקלוט בסך הכול 71,000 איש, ו-6,500 חיילים מצבא ארצות הברית הוקצו להתמודדות עם נזקי הסופה. התחבורה הציבורית ונמלי התעופה בעיר הושבתו.
הסופה גרמה לנזקים רבים במדינות צפון קרולינה, וירג'יניה, מרילנד, דלאוור, ניו ג'רזי וניו יורק, אבל נזקיה היו קטנים מן הצפוי, בין השאר מכיוון שהיא נחלשה במקצת לפני שהגיעה לחוף בניו יורק. הסופה חצתה את קו החוף שלוש פעמים, ראשית ברצועת האיים של צפון קרולינה, שנית סמוך לאטלנטיק סיטי בניו ג'רזי, ושלישית ליד קוני איילנד בניו יורק. בניו יורק עלו המים מעל מחסום ההצפות בדרום האי מנהטן, וגם ההדסון ואיסט ריבר עלו על גדותיהם והציפו אזורים נמוכים. בווירג'יניה ובקרולינה הצפונית נפלו עצים ועמודי חשמל על בתים, ודווחו מספר סופות טורנדו הקשורות להוריקן. בסופו של דבר גרמה הסופה ל-56 הרוגים לאורך מסלולה באיים הקריביים ובארצות הברית.
הרלד פריטש

חייו

פריטש יליד צוויקאו השתחרר בשנת 1963 מהצבא, שם שירת כמפעיל רדיו בחיל האוויר, והחל ללמוד פיזיקה ומתמטיקה באוניברסיטת לייפציג. ביולי 1968 ברח מגרמניה המזרחית עם חברו שטפן ולצק על גבי קיאק בים השחור לטורקיה. הוא המשיך את לימודיו בגרמניה המערבית באוניברסיטת מינכן, שם עבד עם ורנר הייזנברג. פריטש קיבל תואר דוקטור בפיזיקה תאורטית מהאוניברסיטה הטכנית של מינכן בשנת 1971. בשנים 1971-1970 שימש כחוקר במאיץ באוניברסיטת סטנפורד ובשנים 1972-1971 היה חוקר ב-CERN. בשנים 1976-1972 היה חוקר במכון הטכנולוגי של קליפורניה. בשנים 1969-1967 חזר כחוקר ב-CERN.
בשנת 1973 פיתח יחד עם הפיזיקאים מארי גל-מאן והיינריך לויטוויילר את הרעיון של מטעני צבע כמקור לשדה החזק, ובכך הניחו את היסודות לכרומודינמיקה הקוונטית.
בשנת 1990 יצא ספרו "הבריחה מלייפציג" על אודות המדענים המזרח-גרמנים.
מרגוט אסקנס

ביוגרפיה

אסקנס נולדה בעיירה דורן   שבנורדריין-וסטפאליה, גרמניה, היא למדה להיות סייעת לרופא שיניים.
ב-1954 זכתה בתחרות כשרונות של פולידור רקורדס, וחתמה על חוזה עם החברה.
ב-1955 יצא להיטה הראשון "Ich möchte heut ausgehn", ב-1956 ו-1957 הוציאה להיטים נוספים.
ב-1961 שיחקה בסרט "Auf Wiedersehen" לצד אלקה זומר.
ב-1962 השתתפה בתחרות "Deutscher Schlager-Festspiele" לבחירת הזמר שייצג את גרמניה המערבית באירוויזיון והייתה במקום השלישי.
ב-1966 נבחרה באופן פנימי לייצג את גרמניה באירוויזיון 1966 וסיימה במקום העשירי.
במהלך הקריירה שלה היא מכרה מעל 40 מיליון אלבומים.
בנוסף היא השתתפה במספר סדרות וסרטי טלוויזיה.
פליסיטי האפמן

ביוגרפיה

האפמן נולדה בבדפורד, ניו יורק שבארצות הברית למשפחה נוצרית ממוצא בריטי, גרמני, וצרפתי-קנדי. הוריה הם גרייס ואלה, שחקנית, ומור פיטרס האפמן, בנקאי. הוריה התגרשו כשהייתה בת שנה ואמה הייתה זו שגידלה אותה. הצעירה מבין 7 אחיות ואח. למדה ב-The Putney School, פנימייה בפונטי, ורמונט, וסיימה את לימודיה ב-Interlochen Arts Academy. את לימודי הדרמה העבירה באקדמיה המלכותית לאמנות הדרמה בלונדון בשנת 1988.

קריירה

התחילה את דרכה בהופעות בברודוויי ובאוף ברודוויי והופיעה לראשונה בטלוויזיה בפרק של סדרה מבית רשת ABC, "ABC Afterschool Specials". כמו כן, הופיעה בתפקידי אורח במספר סדרות, בהן תיקים באפלה, שיקגו הופ, חוק וסדר, קים פוסיבול ופרייז'ר. הסדרה שהביאה לה את פרסומה היא Sports Night, שם גילמה את הדמות של דיינה ווידקר. בשנת 2001 שיחקה בסרט הטלוויזיה "Snap Decision" ובשנת 2003 בדרמה הקומית "Out of Order". בקולנוע שיחקה בסרטים "המהפך של הלן" ו-"Reversibal Errors".
לוהקה לתפקיד לינט סקאבו בסדרה עקרות בית נואשות אחרי שיוצר הסדרה, מארק צ'רי, ראה אותה ב-Sports Night, ועל משחקה בסדרה זו זכתה בפרס אמי לשנת 2005. לאחר מכן שיחקה בתפקיד הראשי בסרט "טראנסאמריקה" עליו זכתה ב-10 פרסים. בהמשך לוהקה לסרט "החוק על פי ג'ורג'יה" וסרטה האחרון, שיצא בשנת 2009, היה "פיבי בארץ הפלאות".
ב-2007 היא כתבה ספר יחד עם חברתה פטרישיה וולף שנקרא A Practical Handbook For The Boyfriend. ב-23 ביוני 2008 פרסם הארגון Hollywood Chamber of Commerce כי האפמן ובעלה ויליאם ה. מייסי יקבלו שניהם כוכב בשדרת הכוכבים של הוליווד ב-2009.

חיים אישיים

מאז 1997 היא נשואה לשחקן ויליאם ה. מייסי, ולהם שתי בנות - סופיה גרייס מייסי שנולדה בשנת 2000, וג'ורג'יה גרייס מייסי שנולדה בשנת 2002. הם נפגשו ב-"New York's Atlantic Theater Company", שם למדה. לאחר 15 שנים של זוגיות, נישאו השניים ב-6 בספטמבר 1997. האפמן הופיעה לצד בעלה פעמים רבות, בין היתר בסדרה "Sports Night" ובסרט "מגנוליה". סרט נוסף שבו הופיעו יחד הוא "Reversible Errors" שם שיחקו זוג.
בשנת 2005 אמרה כי בצעירותה סבלה מאנורקסיה ובולימיה שנמשכה עד שנות ה-20 לחייה.
האפמן השתתפה בקמפיין למלחמה בסרטן השד, ובקמפיין אימוץ של Imas Home 4 The Holidays.
בשנת 2019 התפרסם כי האפמן תכנס ל-14 ימים לכלא בגין מעורבותה (בצוותא עם עשרות הורים בעלי ממון נוספים) בתשלום שוחד על מנת להעלות את תוצאות מבחני ה-SAT של ביתה. זאת על מנת להעלות סיכוייהן להתקבל למוסדות אקדמיים איכותים.
מאוזר

מאוזר הוא השם הרווח לחברת כלי הנשק הגרמנית Mauser-Werke Oberndorf Waffensysteme GmbH, ולסדרה של רובים ואקדחים מתוצרתה. החברה נוסדה ב-1834 על ידי האחים וילהאלם ופאול מאוזר. בשנת 1887 רכש תעשיין הנשק היהודי איזידור לאֶואֶ (Loewe) את השליטה במאוזר. החברה תכננה וייצרה את רובי הצבא הגרמני מ-1871 ועד סוף מלחמת העולם השנייה.

הרובה היהודי - Gewehr 88 - Judenflinte

רובה מאוזר בריחי קליבר 7.92 מ"מ, פותח בשנת 1888.
 ידוע גם בשם:Model 1888 Commission Rifle זה הרובה הגרמני הראשון שהשתמש באבק שריפה מודרני נטול עשן עם תכונות דחף משופרות. אבק שרפה זה איפשר את השימוש בקליבר קטן יותר, 7.92 מ"מ במקום 11 מ"מ. מודל 1888 שירת בצבא הגרמני עד מלחמת העולם הראשונה ובצבא הטורקי עד מלחמת העולם השנייה. רובה זה היה "האבא" של המאוזר K98 הידוע בארץ בשם "הרובה הצ'כי" ששימש את צה"ל במלחמת העצמאות.
בשנת 1887 רכש תעשיין הנשק היהודי איזידור לאֶואֶ (Loewe) את בית החרושת לנשק מאוזר.
 איזידור לאֶואֶ ניהל את "חברת לודוויג לאֶואֶ" - Ludwig Loewe Company על שם אחיו לודוויג שייסד את בית החרושת לנשק (לודוויג נפטר בשנת 1886). מאוחר יותר אוחדה מאוזר עם "חברת לודוויג לאֶואֶ" לחברה בשם "מפעלים גרמניים לנשק ותחמושת" (Deutsche Waffen- und Munitionsfabriken AG).
בייצור הראשוני של רובי Gewehr 88 היו כמה תקלות. בפרסום אנטישמי משנת 1892 עם הכותרת: "Judenflinten" - "רובי היהודים" שחיבר הרמן אלווארדט הואשמו היצרנים היהודיים של הרובים ושל אבק השרפה שהם מייצרים בכוונה תחילה מוצרים פגומים. זאת כדי שהצבא הצרפתי יוכל בשעת מלחמה לנצח את הצבא הגרמני. מאז רובה זה ידוע בשם "הרובה היהודי". בפרסום זה נטען שמעשי החבלה ברובים נעשו בפקודת הארגון היהודי כל ישראל חברים שהוקם בצרפת.
יהושע יהלום

רב-סרן יהושע יהלום (28 ביולי 1943 - 11 באוקטובר 1973) היה קצין צה"ל, אשר לחם בחזית רמת הגולן במלחמת יום הכיפורים, שבה נהרג. הוא עוטר על לחימתו בעיטור המופת.

ביוגרפיה

יהושע (שוקה) פינקלשטיין נולד בקריית מוצקין. משפחתו עברה לקיבוץ מעוז חיים. למד בפנימייה צבאית. ב-1961 גויס לצה"ל, עבר קורס קציני חיל רגלים, קורס קציני חרמ"ש וקורס מפקדי פלוגות שריון. השתתף כאיש מילואים במלחמת ששת הימים ובמלחמת ההתשה.
יהלום עבד בענף הכותנה במעוז חיים ועמד להתחיל ללמוד בפקולטה להנדסה בטכניון. היה נשוי ואב לשלושה ילדים.
בפרוץ מלחמת יום הכיפורים היה מפקד פלוגת ג'יפים בגדוד הסיור 134 שבחטיבה 179. יחידתו עסקה בהכוונת הטנקים לעבר האויב ובפינוי נפגעים. לאחר שנפגעו מפקדי פלוגות רבים בחטיבה דרש יהלום לקבל פיקוד על פלוגת טנקים. בקשתו נענתה אף על פי שלא הייתה לו הכשרה מקצועית מתאימה והוא מילא את תפקידו היטב.
ב-11 באוקטובר השתתפה פלוגתו של יהלום בקרב ההבקעה של אוגדה 210 לסוריה. תחת אש ארטילרית סורית כבדה הוא הוביל את הפלוגה לעבר הכפר חאן ארנבה. בקרבת קו ההגנה הסורי הקדמי נפגע הטנק של יהלום והוא נהרג.
לאחר המלחמה הובא יהלום לקבורה בקיבוצו מעוז חיים.
בספטמבר 1975 עוטר יהלום לאחר מותו בעיטור המופת.
שמו של יהלום הונצח על גבי מספר אנדרטאות, וביניהן באנדרטת יד לשריון, אנדרטת גדוד 134 בעין זיוון, אנדרטת נופלי הטכניון והאנדרטה בקיבוצו.
לטיסיה קסטה

צעירותה וחייה האישיים

קסטה נולדה בפונט-אודמר (Pont-Audemer) שבמחוז אר (Eure) בצפון צרפת. אמה, לין בלן, היא מנורמנדי, ואביה, דומיניק קסטה, הוא מקורסיקה. יש לה אח מבוגר ממנה ואחות צעירה ממנה. היא התגוררה בילדותה בנורמנדי ובנואזי-לה-גראן. יש לה בת מסטפאן סדנאווי ובן ובת מהשחקן האיטלקי סטפנו אקורסי.

קריירה

הקריירה של קסטה החלה כשהתגלתה על ידי צלם במהלך חופשה משפחתית באי הולדתו של אביה, קורסיקה, בהיותה בת 15.
קסטה היא הפנים הרשמיות של לוריאל, כריסטיאן דיור ושאנל. היא דיגמנה בפרסומות של הג'ינסים של Guess?, טומי הילפיגר Miu Miu ו-XOXO. קסטה הופיעה בלמעלה מ-100 שערי מגזינים בכללם הקטלוג של ויקטוריה'ס סיקרט, והמגזינים Elle, וווג. היא גם דיגמנה שלוש פעמים ברציפות בגיליון בגדי הים של ספורטס אילוסטרייטד, רולינג סטון ובלוח השנה של פירלי. כיום היא הפנים של הבושם החדש של ראלף לורן, נוטוריוס.

משחק

קסטה הופיעה בסרטים צרפתיים ובטלוויזיה הצרפתית, בכלל זה ב-"Astérix et Obélix contre César" (באנגלית ידוע כ-"Astérix and Obélix vs. César "), סרט פעולה על עולמו של אסטריקס שבו היא מגלמת את מושא אהבתו של אובליקס, בגילומו של ז'ראר דפארדייה. וכן ב-"Les Âmes Fortes", סרט דרמה בבימויו של ראול רואיס.

היא לוהקה לגלם את דמותה של בריז'יט בארדו בסרט Serge Gainsbourg, vie héroïque ‏(2010). שיחקה בסרט עסקה מגונה (2012) בכיכובו של ריצ'רד גיר.
קסטה הופיעה בקליפ מוזיקלי לשיר "Baby Did a Bad, Bad Thing" של כריס אייזק ב-1999. במשך רוב הווידאו, נראית קסטה בחדר מוטל כשלגופה לבני נשים סקסיים, בעוד אייזק צופה בה בחדר הסמוך. היו שתי גרסאות של הווידאו. רשת VH1 הקרינה את הגרסה המצונזרת לפני השעה תשע בלילה ואת הגרסה הלא-מצונזרת הקרינה אחרי תשע בלילה. הווידאו דורג במקום ה-28 מבין 50 רגעי הווידאו הסקסיים ביותר של VH1. היא גם הייתה נושאו של שיר שכתבה להקת הרוק האלטרנטיבית הפופולרית, Brand New. בשירם "Magazines".
ב-2012 זכתה בעיטור אבירה במסדר האמנויות והספרות של צרפת.

כמריאן

ב-1999 נבחרה קסטה במקום הראשון בסקר לאומי אותו ערך Association des Maires de France על מנת לקבוע מי תהיה הדוגמנית החדשה שתופיע כמריאן סמל אלגורי של הרפובליקה הצרפתית, שניצב בתוך כל בית עירייה צרפתי. קסטה ירשה את הדוגמנית Inès de la Fressange. מראה של מריאן משתנה לעיתים קרובות, אבל כל ראש עיר יכול לבחור איזו דמות הוא רוצה עבור עירו. סקרים מראים שקסטה, בריז'יט בארדו וקתרין דנב הן הפופולריות ביותר בין ראשי הערים הצרפתיים.
על קסטה נמתחה ביקורת, היות שזמן קצר לאחר שהיא נבחרה כמריאן, היא עברה לגור בלונדון. למרות שהיא הצהירה שהמעבר היה מסיבות מקצועיות, הרי שהמגזין Le Point, בין השאר, מציע שהיא ניסתה להימלט מתשלום מס, כמו ידוענים צרפתים נוספים, מעשה שאותו עתונאים ופוליטיקאים שמאלנים מבקרים לעיתים תכופות.
האמנה האנגלו-אירית

האמנה האנגלו-אירית (באנגלית: Anglo-Irish Treaty; באירית: An Conradh Angla-Éireannach) או בשמה המלא, סעיפי הסכמה לאמנה בין בריטניה הגדולה ואירלנד היא אמנה שנחתמה בתחילת המאה העשרים בין הממלכה המאוחדת של בריטניה הגדולה ואירלנד בראשות ראש ממשלת בריטניה דייוויד לויד ג'ורג'  ומנהיגי מאבק העצמאות האירי בראשות ארתור גריפית ומייקל קולינס והביאה לידי סיום את מלחמת העצמאות האירית. האמנה עסקה בכינונה של מדינת אירלנד החופשית בתוך שנה כמדינת דומיניון בעלת שלטון עצמי כחלק מחבר העמים הבריטי. ההסכם גם איפשר לצפון אירלנד לא להיכלל ב"מדינת אירלנד החופשית" החדשה, אפשרות שהאזור ניצל.
ההסכם נחתם בלונדון ב-6 בדצמבר 1921, על ידי נציגי ממשלת בריטניה ושליחי הרפובליקה האירית, אשר טענו למעמד מיוחד לפיו בסמכותם לחתום על הסכם ללא קבלת אישור מהממונים. ההסכם אושר על ידי נבחרי הציבור בפרלמנט של דרום אירלנד ובפרלמנט של בריטניה ובכך הפך לאמנה. האמנה אושרה בקושי והובילה למלחמת האזרחים האירית, שבסופה ניצחו תומכי האמנה.
הסקת מסקנות

הסקת מסקנות היא השלב האחרון בפעולת החשיבה המביאה לכדי יצירתו של מידע חדש, כתוצאה מניתוח של מידע קודם בתהליך של עיבוד מידע.
המסקנה היא התוצר של תהליך הסקת המסקנות והיא מנוסחת באופן כוללני. המסקנה מתייחסת לכל מה שמתחייב כהיסקים הגיוניים מתוך העובדות שנצברו במהלך איסוף הנתונים.

צבירת ידע

כדי ליצור ידע יש ליצור קשרים בין מושגים ולהבין כיצד משתנים או אירועים מסוימים תלויים זה בזה או משפיעים זה על זה.
המדע מתפתח על ידי הסקת מסקנות מתוך ממצאי המחקר, וגיבושן לתאוריה. זהו תהליך של בדיקת השערות והיתוך מידע.
במדע, אינדוקציה היא הדרך שבה מסיקים מסקנה ממקרים פרטיים ועוברים מהם לקביעה כללית. התהליך ההפוך נקרא דדוקציה.
למידת חקר היא גישה חינוכית של למידה פעילה המבוססת על עקרונות המחקר המדעי ויכולת הסקת המסקנות.

יכולת השוואה והכללה

הסטטיסטיקה עוסקת בין היתר בהסקת מסקנות אודות אוכלוסייה מסוימת מתוך מדגם,
כך שהנתונים המופקים מהמדגם מוכללים על האוכלוסייה שאותה הוא אמור לייצג.
עם זאת, היסק מנתוני המדגם לאוכלוסייה כולה מסתמך על נתונים חלקיים. לכן הוא אינו יכול להוביל למסקנה ודאית, אלא למסקנה הסתברותית בלבד. תורת ההסתברות היא הכלי המתמטי המספק מודלים לטיפול בתופעות הכרוחות באי-בדאות ולכן היא מקשרת בין הסטטיסטיקה התיאורית לבין ההסקה הסטטיסטית.
ככל שהמדגם גדול יותר כך נוצרת יותר עוצמה סטטיסטית למחקר ולמסקנות המופקות ממנו.

פתרון בעיות והסתגלות

תהליך הסקת המסקנות נחוץ ללמידה, שכן הוא מאפשר הבנת ההתרחש וידיעה "כיצד היה עדיף לפעול?". היבט זה בא לידי ביטוי בתהליך פתרון בעיות על ידי ניסוי וטעייה.
הסקת מסקנות היא מיומנות חשיבה שיש לה חלק משמעותי במסגרת התפקודים הניהוליים, אשר מאפשרים לאדם לנתח את סביבו ולבחור בדרך הפעולה הרצויה עבורו בכל מצב. באופן זה האדם יכול ללמוד כיצד להסתגל לשינויים בסביבה ובתרבות שבה הוא חי.
בהתאם לכך יכולת קבלת החלטות מתבססת על הסקת מסקנות מתוך המידע הקיים.
כמאל אוקם

כמאל אוקם (בטורקית: Kemal Ökem; נולד ב-1967) הוא דיפלומט טורקי, המכהן כשגריר טורקיה בישראל.
אוקם הוא בעל תואר דוקטור מ-Middle East Technical University באנקרה ובעל תואר מוסמך מאוניברסיטת אוקספורד.
אוקם שירת כדיפלומט בשגרירויות ארצו בבריטניה ובערב הסעודית וכיהן כנציג טורקיה לארגון נאט"ו. שימש במשרד החוץ הטורקי כאחראי על הדסק הישראלי וכן כסמנכ"ל לענייני המזרח התיכון. בתפקידו האחרון לפני מינויו לשגריר בישראל שימש כיועץ מדיני לראש ממשלת טורקיה בינאלי ילדרים. לפני כן שימש כיועץ גם לראש הממשלה אהמט דבוטאולו.
אוקם הוא השגריר הטורקי הראשון המכהן בישראל מאז הוחזר ממנה שגריר טורקיה בשנת 2010 לאחר פרוץ המשבר בין המדינות על רקע תקרית האונייה מאווי מרמרה. ב-16 בנובמבר 2016 הודיע נשיא טורקיה רג'פ טאיפ ארדואן על מינויו של אוקם לשגריר בישראל, בהתאם להסכם הפיוס בין שתי המדינות. אוקם החל את כהונתו בישראל ב-12 בדצמבר.
רשות התעופה האזרחית

היסטוריה

בעקבות תקרית בטיחות חמורה ב-2007 שאירעה במרחב האווירי של נמל התעופה בן-גוריון הוקמה ועדה ציבורית לבדיקת בטיחות התעופה בישראל, הידועה בשם ועדת לפידות. הוועדה הגישה את מסקנותיה בינואר 2008 ודו"ח הוועדה אומץ בעיקרו.
בדצמבר 2008 הוריד ה-FAA את דירוג הבטיחות של ישראל לקטגוריה 2.
בעקבות בקשת הוועדה לענייני ביקורת המדינה, מבקר המדינה פרסם ב-2010 חוות דעת על בטיחות התעופה בישראל לאחר מעקב של שנתיים.
ב-2012 דירוג הבטיחות של ישראל חזר לקטגוריה 1.

תפקידי הרשות

סעיף 4 לחוק רשות התעופה האזרחית מגדיר את תפקידיה כדלקמן:
"(1) לקבוע ולהבטיח קיומם של סדרי תעופה פנית ארציים ובינלאומיים על פי דיני הטיס;
(2) להעניק רישיונות, היתרים ואישורים בתחום התעופה האזרחית, לפי דיני הטיס, ובכלל זה לאלה:
* (א) כלי טיס וציוד תעופתי;
* (ב)  עובדי טיס, מפעילי כלי טיס ומפעילי צייד תעופתי;
* (ג) שדות תעופה, מנחתים, מיתקני בקרה, עזרי ניווט, אמצעי קשר ונתיבי טיסה;
* (ד) ייצור כלי טיס וחלקיהם;
* (ה) בתי ספר לטיס, מכוני הסמכה ומכוני בדק;
(3) לפקח על תחום התעופה האזרחית, ובכלל זה על שמירת רמה נאותה של בטיחות הטיסה בכלי טיס ישראלים ובכלי טיס המצויים במרחב האווירי של ישראל;
(4) לאסוף ולהפיץ מידע תעופתי בינלאומי ופנים ארצי והוראות בדבר בטיחות, סדירות ויעילות התעבורה האווירית, לפי דיני הטיס;
(5) לפעול ליישומם של אמנות והסכמים בינלאומיים בתחום התעופה האזרחית, שישראל צד להם, וכן ליזום ולקיים קשרים עם גורמים בינלאומיים הפועלים בתחום האמור;
(6) ליזום מחקרים בתחום התעופה האזרחית ולרכז מידע ונתונים בתחום האמור;
(7) לייעץ לשר בכל עניין הנוגע לתפקידי הרשות;
(8) למלא כל תפקיד אחר שהוטל עליה לפי הוראות חוק זה או לפי דיני הטיס."
דוד תורג'מן

ביוגרפיה

נולד בדימונה לרב יצחק ולמרים תורג'מן, ממייסדי העיר. למד בישיבה התיכונית בית יהודה בכפר מימון ובישיבת הכותל. את שירותו הצבאי עשה בחיל השריון במסגרת ההסדר. לחם בקרב סולטאן יעקוב.

החזרה לדימונה

בשנת 1989 חזר לדימונה שם נתמנה לרב שכונת נווה דוד (יצחק שדה). עמד בקשר עם קבוצת אברכים מישיבת מרכז הרב, בראשות הרב צבי קוסטינר והרב דוד שרים שנענתה לפנייתו והגיעה בשנת 1990 לדימונה, ובמקום נפתח כולל אברכים כשהרב תורג'מן עומד בראש הגרעין ומוסדותיו. הכולל צמח לישיבת הסדר "מדברה כעדן". לאחר מכן הוקמה בעיר אולפנה לבנות. ובשנת תשנ"ג נפתחה מדרשה לתרבות יהודית. בשנת 1996 הקים את הישיבה התיכונית דימונה.
בשנת 2000 עזבה ישיבת ההסדר, יחד עם הרב קוסטינר וחלק ממשפחות הגרעין למצפה רמון. הרב תורג'מן נשאר בדימונה עם יתר המשפחות.
בזמן הקמת מפלגת הבית היהודי ב-2008 היה הרב תורג'מן חבר במועצה הציבורית שהוקמה לצורך בחירת מועמדי המפלגה לכנסת. 
בשנת 2008 (ה'תשס"ח) הקים מחדש ישיבת הסדר בדימונה. רבים מבני המחזור הראשון היו בוגרי הישיבה התיכונית בעיר. בישיבה לומדים כ-70 תלמידים ואברכים.
נשוי לפנינה ומתגורר בדימונה. בנו הוא הזמר והיוצר עקיבא תורגמן. בתו היא הזמרת רוחמה בן יוסף.
גבינת בקסטון

גבינת בקסטון או בקסטון כחולה (באנגלית: Buxton Blue) היא גבינה אנגלית כחולה, הדומה בטעמה לגבינת סטילטון כחולה. גבינה זו עשויה מחלב בקר ויש בה נימי עובש כחול. נהוג לאכול גבינה זו לצד יין קינוח או יין פורט.
הגבינה הוכרה כ"סימן מקור מוגן" בהתאם לכללי האיחוד האירופי, כלומר אך ורק גבינה המיוצרת לפי כללים קבועים באזור בקסטון, מחלב שמקורו בדרבישייר, נוטינגהאמשייר או סטאפורדשייר יכולה להיקרא בשם זה.
בניין המשביר לצרכן (ירושלים)

בניין המשביר לצרכן בירושלים, הממוקם ברחוב המלך ג'ורג' 28, באחד מקודקודי "המשולש הירושלמי", בקרבת מדרחוב בן יהודה ומגדל העיר, נבנה בשנים 1967-1970 על ידי חברת הכשרת היישוב על פי תוכניות של האדריכל דוד אנטול ברוצקוס. במבנה שכנה חנות הכלבו המשביר לצרכן ירושלים עד שנת 2010. בשנת 2018, לאחר שיפוץ נרחב שהחליף את מראה החזיתות והחלוקה הפנימית, נפתח בבניין סניף של חברת חללי העבודה המשותפים wework.

מבנה הבניין

הבניין תוכנן במקור בסגנון מודרני בצורת קובייה אטומה, פרט לקומת הקרקע הנבחרים בה יש קיר מסך רצוף מזכוכית. בכך מחקה המבנה בנייה של קניונים אמריקאים. גם בניין המשביר לצרכן בחיפה נבנה בסגנון דומה. בהתאם לחוקי הבנייה בירושלים, הבניין צופה אבן נסורה. שטחו הבנוי של המבנה הוא 5,000 מ"ר, והוא היה בבעלות משותפת של חברת הכשרת היישוב וקו-אופ ישראל. רשת המשביר לצרכן שכרה את המבנה לשימוש סניפה הירושלמי בשכירות ארוכת טווח מאז הקמתו. שכירות זו הסתיימה בשנת 2011, אז עבר סניף המשביר לבניין חדש ליד כיכר ציון.
לפני הבניין רחבה קטנה ("רחבת הכשרת היישוב" לפי שמה הרשמי ו"רחבת המשביר" בפי העם), אשר משמשת כמעין כיכר עירונית ומתקיימים בה מדי פעם הפגנות ומופעי רחוב. רחבה זו מתוארת בספר "מישהו לרוץ אתו" מאת דוד גרוסמן. חשיבות רחבה זו ירדה עם בניית מגדל העיר בסמוך לבניין המשביר לצרכן, משום שהמגדל ריכז רוח חזקה אל רחבה זו.

היסטוריה

המגרש עליו הוקם הבניין נרכש על ידי המשביר לצרכן בשנת 1963. הבניין נחנך לאחר 3 שנות בנייה בעלות של 8 מיליון ל"י בספטמבר 1970, בטקס בנוכחות ראש העירייה טדי קולק.
לאחר הריסת בית טליתא קומי שעמד בסמוך למשביר ב-1980 (במקומו הוקם בניין משרדים ומסחר - בית רג'ואן), הוצבו ברחבת המשביר חלקי אדריכלות מקוריים מהבניין העתיק, דוגמת חלון מקושת, ארובה וחזית מרפסת, כמצבת זיכרון לבניין שנהרס.
בשנות השמונים המאוחרות פרצה שריפה בבניין המשביר לצרכן, וכוחות הכבאים התקשו לפרוץ אל הקומות הגבוהות של הבניין בשל החלונות הצרים והמעטים שבו. כלקח מהשריפה הותקנו דלתות חירום בחזית האחורית של המבנה.
עם צאתו של סניף המשביר מן המבנה למבנה חדש בכיכר ציון, תכננו בעליו להסב אותו לקניון, תוך שינוי משמעותי במבנהו החיצוני והפנימי, שכלל בין היתר את הריסת חזיתו הדרומית הפונה למגדל העיר והחלפתה בקיר זכוכית. אולם תוכנית זאת לא יצאה לפועל ובהמשך נעשו שינויי בעלות על שטחי המתחם.
בתאריך 19 בספטמבר 2015 פרצה שריפה נוספת בבניין אשר גרמה לנזק רב.
בפברואר 2016 נחשפה תוכנית חדשה למתחם האמורה להתבצע בשני שלבים. השלב הראשון נועד להכשיר את שתי קומותיו התחתונות של הבניין לשטחי מסחר בעוד קומותיו העליונות מיועדות לשמש כמשרדי סטארט-אפים של חברת WeWork המפעילה רשת משרדים שכזאת ברחבי העולם ויש לה סניפים נוספים באזור המרכז. חלק מהשיפוץ המתוכנן כולל פעירת חלונות רבים בחזית המבנה האטומה וכן הכשרת כניסה לקומות המשרדים מכיוון רחוב עליאש בחלקו האחורי של המבנה. בשלב השני מקווים הבעלים לקבל היתרי בנייה לבניית יחידות דיור קטנות להשכרה מעל המבנה הקיים. בדצמבר 2018 נחנך בבניין מרכז WeWork בירושלים.